స్వతంత్ర బ్రాండ్‌గానే హెచ్‌పీసీఎల్‌
- పూర్తి వాటాను విక్రయిస్తాం
- చమురు మంత్రి ధర్మేంద్ర ప్రదాన్‌ వెల్లడి
న్యూఢిల్లీ: హిందుస్థాన్‌ పెట్రోలియం కార్పొరేషన్‌లో (హెచ్‌పీసీఎల్‌) ప్రభుత్వానికి ఉన్న మొత్తం 51.11% వాటాను ప్రభుత్వ రంగ సంస్థ ఓఎన్‌జీసీకి విక్రయించనున్నట్టు ప్రభుత్వం లోక్‌సభలో వెల్లడించింది. ఈ కొనుగోలు అనంతరం హెచ్‌పీసీఎల్‌ దేశంలోనే మూడో అతిపెద్ద చమురు శుద్ధి సంస్థగా అవతరించనుందని చమురు శాఖ మంత్రి ధర్మేంద్ర ప్రదాన్‌ తెలిపారు. వచ్చే ఏడాది మార్చి నాటికి ఈ కొనుగోలు ప్రక్రియ పూర్తవుతుందని ఆయన విశ్వాసం వ్యక్తం చేశారు. హెచ్‌పీసీఎల్‌ సంస్థ ఓఎన్‌జీసీ సొంతమైనప్పటికీ రానున్న రోజుల్లో ఆ సంస్థ బ్రాండ్‌ కొనసాగుతుందని తెలిపారు. రెండు సంస్థల విలీనంతో ఖర్చులు తగ్గించుకొంటూనే దేశ వ్యాప్తంగా ఇరు సంస్థల వ్యాప్తికి మార్గం సుగమమౌతుందని ఆయన పేర్కొన్నారు. భవిష్యత్తులో ఓఎన్‌జీసీ భారీగా పెట్టుబడులు పెట్టేందుకు, అసవరమైన పరిశోధనలు జరిపేందుకు కూడా తగిన దన్ను లభిస్తుందని ఆయన పేర్కొన్నారు. ఫలితంగా అంతర్జాతీయంగా చమురు ధరల్లో ఒడిదుడుకులను నియంత్రించుకొనేందుకు కూడా వీలు పడుతుందని తెలిపారు. ఇప్పటి వరకు ఓఎన్‌జీసీ అనుబంధ సంస్థగా కొనసాగుతూ వస్తున్న 'మంగళూరు రిఫైనరీ అండ్‌ పెట్రోకెమికల్స్‌'ను (ఎంఆర్‌పీఎల్‌) కూడా రానున్న కాలంలో హెచ్‌పీసీఎల్‌లో విలీనం చేయనున్నట్టుగా మంత్రి తెలిపారు. అయితే దీనికి నిర్ధిష్ట కాల వ్యవధి అంటూ ఏదీ లేదని ఆయన అన్నారు. ప్రస్తుతం, ఇండియన్‌ ఆయిల్‌ కార్పొరేషన్‌ ద్వారా ఏడాదికి 6 కోట్ల 92 లక్షల టన్నులు, రిలయన్స్‌ ఇండిస్టీస్‌ ద్వారా 6 కోట్ల 20 లక్షల టన్నుల చమురు శుద్ధి జరుగుతోంది. హెచ్‌పీసీఎల్‌లో వాటా కొనుగోలు ద్వారా ఓఎన్‌జీసీ చమురు శుద్ధి సామర్థ్యం 4 కోట్ల టన్నులకు చేరనున్నది. చమురు ధరల్లో అస్థిరత్వాన్ని తొలగించేందుకు ఇది ఉపయోగపడుతుందని కేంద్రమంత్రి అన్నారు. దాదాపుగా హెచ్‌పిసిఎల్‌లో రూ.26,000 కోట్ల నుంచి రూ.30,000 కోట్ల విలువ చేసే డిజిన్టెస్ట్‌మెంట్‌ చోటు చేసుకోనుంది. ఓఎన్‌జీసీతో కలిసి ఒకే లిస్టెడ్‌ కంపెనీగా కొనసాగే అవకాశం ఉండదు. ప్రస్తుత ఆర్థిక సంవత్సరంలోగా డీల్‌ పూర్తయ్యే అవకాశాలున్నాయని తెలుస్తోంది.
మీ స్నేహితులకు రికమెండ్ చెయ్యండి